
Govor predsednice Republike Slovenije Nataše Pirc Musar 
na slovesnosti ob 70-letnici delovanja Zveze društev diabetikov Slovenije in Društva diabetikov Maribor


Maribor, 14. november 2026 



Velja govorjena beseda.


Spoštovani predsednik Društva diabetikov Maribor,
spoštovani predsednik Zveze društev diabetikov Slovenije,
spoštovani predsednik Evropske zveze diabetikov,
spoštovani gospod župan,
spoštovani predstavniki društev,
cenjeni zdravstveni delavci, prostovoljci in vsi drugi gostje.
 
Bolezen je lahko del človekovega življenja, nikoli pa ne bi smela postati meja njegovih možnosti. Prav zato so tako pomembni znanje, ozaveščanje, dostopna zdravstvena obravnava in podpora okolja. Vse to že sedem desetletij povezuje in uresničuje Zveza društev diabetikov Slovenije, ki združuje ljudi s sladkorno boleznijo, njihove družine, prostovoljce in strokovnjake. Medicina je v tem času močno napredovala in možnosti zdravljenja so se izboljšale, vendar ljudje, ki živijo s sladkorno boleznijo, še vedno potrebujejo razumevanje, zanesljive informacije in predvsem občutek, da v svojih izzivih niso sami.

Prav zato je delo vaše zveze in društev tako dragoceno. S širjenjem znanja, izmenjavo izkušenj in medsebojno pomočjo pomembno prispevate h kakovostnejšemu življenju ljudi s sladkorno boleznijo.
Danes v Sloveniji s sladkorno boleznijo živi skoraj 205.000 ljudi. Ta podatek nas ob svetovnem dnevu sladkorne bolezni še posebej opominja na pomen preventive, zgodnjega odkrivanja, dostopnega zdravljenja in celostne podpore. Skrb za zdravje je odgovornost posameznika, hkrati pa tudi družbe, ki mora zagotavljati pogoje za zdravo življenje ter razumevanje in sprejemanje ljudi s kroničnimi boleznimi.

Posebej pomembno je vaše delo z mladimi. Tradicionalno tekmovanje v poznavanju sladkorne bolezni in zdravega načina življenja vsako leto poveže več kot 10.000 učencev in dijakov iz več kot 400 slovenskih šol. S tem ne širite le znanja, temveč spodbujate odgovoren odnos do zdravja in razumevanje ljudi, ki živijo s to boleznijo.
Da je mogoče zdrave navade spodbujati tudi na ustvarjalen način, dokazuje vaša kampanja »DarujemKilometre«, ki se je uvrstila med tri finaliste za evropsko nagrado »BeActive EU Sport Awards« v kategoriji medgeneracijskega povezovanja.

To pomembno priznanje Evropske komisije potrjuje širši družbeni pomen vašega dela. S preprosto, a učinkovito idejo – darovanjem kilometrov, ki jih posamezniki prehodijo, pretečejo ali prekolesarijo – spodbujate gibanje, zdrav življenjski slog in solidarnost med generacijami. Iskrene čestitke za ta evropski uspeh, ki je pomembno priznanje vašemu delu in v ponos Sloveniji.

Ob tej priložnosti se želim posebej zahvaliti vsem prostovoljcem, ki svoj čas, znanje in energijo namenjate drugim. S svojo predanostjo krepite povezanost in dokazujete, kako dragoceni so medsebojna pomoč, razumevanje in srčnost.

Spoštovani,
ob jubileju vam iskreno čestitam in želim, da bi tudi v prihodnje s svojim znanjem, predanostjo in povezovalno močjo prispevali k družbi, v kateri bodo ljudje s sladkorno boleznijo in njihove družine deležni ustrezne podpore,  imeli možnost za kakovostno in polno življenje.
Naj zaključim z mislijo britanskega veslača in petkratnega olimpijskega prvaka Steva Redgravea, ki živi s sladkorno boleznijo: »Sladkorna bolezen se mora naučiti živeti z menoj, ne pa jaz z njo.«

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

